नए दौर का तेज-तर्रार कमांडो दस्ता तैयार करेगी एनएसजी  
इनके पास डीआरडीओ द्वारा विकसित खुफिया एवं भेदी उपकरण होंगे और दुनिया भर में कमांडो द्वारा इस्तेमाल होने वाले सर्वश्रेष्ठ हथियार और साज-सामान होंगे।
देश के प्रतिष्ठित बल राष्ट्रीय सुरक्षा गार्ड (एनएसजी) ने आधुनिक दौर की कमांडो फोर्स तैयार करने की योजना बनाई है, जो न सिर्फ अत्याधुनिक हथियारों और साज-सामान से लैस होगी, बल्कि आतंकवादी हमलों और विमान अपहरण जैसी घटनाओं से निपटने में काफी कारगर होगी।  इन कमांडो फोर्स का नाम ब्लैक कैट होगा और अगले चार-पांच साल में लगभग 2000 कमांडो इसके तहत भर्ती किए जाएंगे। इनके पास रक्षा अनुसंधान एवं विकास संगठन (डीआरडीओ) द्वारा विकसित खुफिया एवं भेदी उपकरण होंगे और दुनिया भर में कमांडो द्वारा इस्तेमाल होने वाले सर्वश्रेष्ठ हथियार और साज-सामान होंगे।  मानेसर में एनएसजी के 27वें स्थापना दिवस समारोह के मौके पर इसके महानिदेशक आरके मेढेकर ने संवाददाताओं से कहा कि एनएसजी अब काफी तेजी से तरक्की करने जा रही है। हमने आधुनिक कमांडो दस्ता तैयार करने की योजना बनाई है। पांच साल की योजना तैयार की जा रही है। आधुनिक ब्लैक कैट कमांडो स्वतंत्र होकर अपना काम कर सकेंगे।  उन्होंने कहा, काम के समय कमांडो को एकदम स्वतंत्र होना चाहिए। उसका हथियार, शरीर पर पहने जाने वाले अन्य सुरक्षा उपकरण, खाना-पानी, शरीर पर पहना जा सकने वाला कंप्यूटर आदि उसके साथ होना चाहिए। इस संबंध में कुछ परीक्षण चल रहे हैं और उम्मीद है कि नए दौर के इन कमांडो का पहला बैच 2015-16 तक तैयार हो जाएगा।  मेढेकर ने कहा कि परीक्षण और प्रशिक्षण पूरा होने पर मॉडर्न कमांडो की दो बटालियनें तैयार की जाएंगी और ये कमांडो थल, जल और हवा में किसी भी तरह के आतंकवादी हमले या विमान अपहरण जैसी घटनाओं से निपटने में सक्षम होंगे। उन्होंने कहा कि ये कमांडो विश्वस्तर की कमांडो फोर्स की तर्ज पर तैयार किए जाएंगे, क्योंकि बढ़ रही आतंकी घटनाओं के मद्देनजर ऐसे विशिष्ट कमांडो होना आवश्यक है।